TITTEL Ingen riper i lakken for Møller bil

INGRESS Det har blåst heftig rundt konsernet Volkswagen siden opprullingen av utslippsskandalen startet i september i fjor. Bilforhandleren øverst på Tungasletta har imidlertid styrket både omdømme og salgstall.

TEKST OG FOTO Jan-Are Hansen

- Dette kommer til å bli alvorlig, var det aller første jeg tenkte da jeg hørte nyheten. Veldig alvorlig, sier daglig leder i Møller bil, Roger Hansen til Bydelsavisa Strinda.
Bedriften er i dag den ledende bilbedriften i Trondheim med merkene Volkswagen, Volkswagen nyttekjøretøy, Audi og Skoda.

Et knallhardt slag
Kommunikasjonsforeningen Trøndelag og Næringsforeningen arrangerte nylig Omdømmekonferansen 2016 under headingen "Hvilken betydning har omdømme for din virksomhet?" Og det var det mange som hadde tatt turen for å høre Hansen fra Møller bil, som var en av innlederne, fortelle om hvordan de har kommet seg gjennom den desidert tøffeste perioden i bedriftens historie.
- Stormen kom like overraskende på oss her i Trondheim som den gjorde for kundene våre. Vi ble skikkelig tatt på senga. Vi kunne ikke tro at det var sant, forklarer Hansen.
- Tenkte du noen gang at dette kunne bety kroken på døra for dere?
- Etter hvert som saken ble rullet opp så var det definitivt et mulig scenario i hodene våre. Dette var et knallhardt slag mot troverdigheten til merkevaren vi solgte, og tilliten kundene hadde gitt oss. Og det handler til syvende og sist om tillit, sier Hansen.

Vår oppgave
Noe av det aller første Hansen og resten av ledelsen gjorde, var å sette i gang med en omfattende kartlegging av hvilke biler det var snakk om.
- En særdeles kompleks oppgave. For oss var det uhyre viktig å kommunisere til eierne av bilene at dette var en oppgave som vi skulle ta oss av, og at bilene på tross av juks i programvaren for skadelig utslipp, var helt trygge kjøretøy. Det ble intenst avgjørende å sikre at kundene våre ikke skulle bli skadelidende, fastslår han.

Sammensatt forklaring
Det må beskrives som oppsiktsvekkende at september 2015 da skandalen slo inn med full kraft, også ble den beste måneden til Møller bil når det gjelder salgstall.
- Akkurat det har vi tenkt mye på i ettertid. Hvorfor ble det slik? Konvensjonell tankegang tilsier jo at pilen ville stupe nedover, sier han til Bydelsavisa Strinda.
- Har dere funnet noen forklaring?
- Det er nok veldig sammensatt, men jeg tror nok at folk tross alt så Møller bil som en uskyldig part oppi det hele.  Dette var lureri på et multinasjonalt plan som vi umulig kunne vært en del av. Det kom også tidlig ut at nye biler ikke var berørt.
Hvordan har tilbakemeldingene fra resten av bilbransjen i regionen vært?
- Svært oppløftende. Ikke bare fra bransjen, men fra hele næringslivet i hele byen. Og ikke minst kundene. Det er noe vi har satt enormt pris på, legger Hansen til.

Ydmyke
Det kanskje mange ikke vet er at hver fjerde bil som ruller på trønderske veier, er et kjøretøy fra Møller bil.
- Vi er overbevist om at vi og Volkswagen leverer biler fra øverste hylle. Vi er like sterke i troen på merkevaren i dag. Samtidig skal vi være ydmyke og ekstremt påpasselige i framtiden. Slike hendelser må ikke gjenta seg, understreker Hansen.
Saken er imidlertid ikke over. Flere rettsaker mot Volkswagen er forestående for å avgjøre skyldspørsmålene.
- Hva tenker du om framtiden for Møller bil og Volkswagen nå?
- Jeg er positiv. Vi opplever at Volkswagen virkelig har tatt tak i dette for å rydde opp. I Møller Bil fikk vi tillit og støtte fra kundene i en veldig vanskelig tid.  En støtte vi skal jobbe hardt for å vise oss verdig, avslutter Hansen

BILDETEKST Daglig leder i Møller bil på Tunga, Roger Hansen, mener omdømmet til bedriften ikke er svekket på tross av utslippsskandalen i fjor.
FAKTABOKS
- I september 2015 ble det avdekket at Volkswagen hadde installert en spesiell programvare i sine biler som oppdager når det gjøres utslippsmålinger.
- På den måten har Volkswagen kunnet senke utslippet av NOx med opptil 40 prosent når bilen har vært testet.
- Omlag 11 millioner biler solgt verden over, har programvaren som er laget for å pynte på utslippene.
- I Norge er det snakk om 150 000 biler.